REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/145-23

10. jul 2023. godine

B e o g r a d

ZAPISNIK

SA 27. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 10. JULA 2023. GODINE

Sednica je počela u 11,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Sandra Božić, Veroljub Matić, dr Uglješa Mrdić, Aleksandar Marković, Đorđe Komlenski, Ana Miljanić, dr Vesna Ivković, Radovan Arežina i Života Starčević.

Sednici su prisustvovali zamenici članova Odbora: Andrijana Vasić, zamenik člana Aleksandra Mirkovića, Slaviša Ristić, zamenik člana Janka Veselinovića, Dragana Miljanić, zamenik člana Nikole Dragićevića i Radmila Vasić, zamenik člana Boška Obradovića.

Sednici nisu prisustvovali članovi Odbora: Aleksandar Mirković, Janko Veselinović, Vojislav Mihailović, Miroslav Aleksić, Dragana Rakić, Nikola Dragićević i Boško Obradović.

Na predlog predsednika, Odbor je većinom glasova utvrdio sledeći:

D n e v n i r e d:

- Usvajanje zapisnika sa 26. sednice Odbora -

1. Razmatranje ostavke koju je na funkciju narodnog poslanika podneo Nenad Mitrović (akt 01 broj: 118-1303/23 od 06. jula 2023. godine);

2. Razmatranje zahteva narodnog poslanika Ivana Kostića, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj: 120-1183/23 od 16. juna 2023. godine);

3. Donošenje rešenja o utvrđivanju prestanka dužnosti vršioca dužnosti pomoćnika generalnog sekretara Narodne skupštine - rukovodilac Sektora za zakonodavstvo.

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik sa 26. sednice Odbora.

**Prva tačka dnevnog reda:** Razmatranje ostavke koju je na funkciju narodnog poslanika podneo Nenad Mitrović

Predsednik Odbora je konstatovao da je ostavka Nenada Mitrovića, u skladu sa Zakonom o izboru narodnih poslanika i Poslovnikom, kao i zakonom kojim se uređuje overa potpisa, overena i u zakonskom roku predata na pisarnicu Narodne skupštine.

Diskusije nije bilo.

Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačka 6) Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanom narodnom poslaniku, kao i da predsednik Odbora bude određen za izvestioca na sednici Narodne skupštine.

Odbor je, na predlog predsednika, većinom glasova usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Nenada Mitrovića, izabranog sa Izborne liste „ALEKSANDAR VUČIĆ - ZAJEDNO MOŽEMO SVE“, nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanom prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa čl. 134. i 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje zahteva narodnog poslanika Ivana Kostića, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice

U vezi sa zahtevom narodnog poslanika Ivana Kostića, predsednik je napomenuo da je imenovani, sa prebivalištem u Vrbasu, podneo zahtev za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice, kao i da je uz zahtev dostavio potrebnu dokumentaciju. Takođe je podsetio da narodni poslanik, koji koristi pravo na mesečnu naknadu na ime zakupa stana u Beogradu, ima pravo na naknadu za odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate.

Diskusije nije bilo.

Odbor je, na predlog predsednika, jednoglasno doneo: Rešenje za narodnog poslanika Ivana Kostića za ostvarivanje prava na isplatu mesečne naknade na ime zakupa stana u Beogradu, počev od 15. juna 2023. godine do 15. juna 2024. godine, kao i Rešenje o ostvarivanju prava na naknadu za odvojeni život od porodice u istom vremenskom periodu, budući da je ugovor o zakupu stana u Beogradu zaključen na godinu dana.

**Treća tačka dnevnog reda:** Donošenje rešenja o utvrđivanju prestanka dužnosti vršioca dužnosti pomoćnika generalnog sekretara Narodne skupštine - rukovodilac Sektora za zakonodavstvo.

Predsednik je podsetio da je Odbor, na Osmoj sednici održanoj 13. oktobra 2022. godine, postavio Milana Čuljkovića za vršioca dužnosti pomoćnika generalnog sekretara Narodne skupštine - rukovodilac Sektora za zakonodavstvo, na period od šest meseci, počev od 13. oktobra 2022. godine. Imajući u vidu da je period od šest meseci na koji je imenovani postavljen za vršioca dužnosti protekao, naglasio je potrebu da Odbor, saglasno članu 67a stav 6. Zakona o državnim službenicima, o tome donese konstatujuće rešenje.

Diskusije nije bilo.

Odbor je, na predlog predsednika, jednoglasno doneo Rešenje za Milana Čuljkovića, kojim se konstatuje prestanak dužnosti v.d. pomoćnika generalnog sekretara Narodne skupštine - rukovodilac Sektora za zakonodavstvo, istekom perioda na koji je postavljen, sa 13. aprilom 2023. godine.

\*\*\*

Sednica je završena u 11, 10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov